સૌરાષ્ટ્ર યુનિવર્સિટીના કુલપતિ ઇન્ચાર્જ છે. સામાન્ય રીતે બે-ત્રણ મહિના ઇન્ચાર્જથી ચાલે પરંતુ અહીં તો આઠ-આઠ મહિનાથી કાયમી કુલપતિ નથી નિમાતા. આ અંગે ‘ફૂલછાબે’ આજે શિક્ષણપ્રધાન ભૂપેન્દ્રસિંહ ચુડાસમાને પૂછયું તો તેમણે ટૂંકો જવાબ આપ્યો હતો કે, જલ્દીમાં જલ્દી નીમાઇ જશે. સૌરાષ્ટ્ર યુનિવર્સિટીમાં ફેબ્રુઆરી માસમાં કુલપતિ ડો. પ્રતાપસિંહ ચૌહાણની મુદત પૂરી થઇ તે પછી ડો. કમલ ડોડિયા ઇન્ચાર્જ આવ્યા. તેમની ડીનની મુદત પૂરી થતી હોવાથી એવું મનાતું હતું કે, એ પહેલાં કાયમી કુલપતિ નિમાઇ જશે. પરંતુ એવું થયું નહીં. ડો. ડોડિયાની મુદત પૂરી થઇ પછી કાયમી કુલપતિ નિમવાને બદલે હોમસાયન્સ ડિપાર્ટમેન્ટના ડીન ડો. નિલામ્બરીબેન દવેને ઇન્ચાર્જ કુલપતિ બનાવી દેવાયા. એ પછી જાણે કાયમી કુલપતિ નિમવાનું ભૂલાઇ ગયું જ હોય એવી પરિસ્થિતિ પ્રવર્તે છે.